《题度支厅事许道宁画松石呈彦猷邻几直孺》
宋代·刘敞

长松森无依，苍石俨相对。自然山林气，若出天壤外。

许生笔妙绝，今世殊少辈。发挥得意表，潇洒与神会。

炎热五月交，尘土九衢内。微风度窗来，左右含天籁。

下有渔樵翁，生事尤可爱。茅茨乍隐见，畎亩更向背。

吾庐若办此，轩冕本不赖。愿从二三子，相与驾言迈。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。